कुल्लू में 4 जगह बादल फटे; भारतीय नौ सेना के तीन अफसर पानी में बहे
हिमाचल प्रदेश के मनाली जिले के जगतसुख गांव में गुरुवार रात करीब 12 बजे बादल फट गया। इसके बाद साथ लगते नाले से सड़क पर मलबा आ गया, जिससे सड़क अवरुद्ध हो गईं और 6 के करीब गाड़ियों को मलबे से नुकसान पहुंचा।
हिमाचल प्रदेश में अगले चार दिनों तक भारी बारिश का येलो व ऑरेंज अलर्ट जारी किया गया है। मौसम विज्ञान केंद्र शिमला ने ताजा बुलेटिन में कल के लिए भारी बारिश का ऑरेंज अलर्ट जारी किया है। 23 से 25 जुलाई के लिए येलो अलर्ट दिया गया है। वहीं बीते 24 घंटे के दौरान पहाड़ों पर भारी बारिश ने कहर बरपाया है।
कुल्लू जिले में चार अलग-अलग जगह बादल फटने और कुछ लोगों के फ्लैश फ्लड में बहने की आशंका है। इसमें मनाली घूमने आए भारतीय नौ सेना के तीन अफसर भी शामिल बताए जा रहे हैं।कुल्लू के सैंज, पाशी गांव, जगतसुख और हरिपुर के करजां में भी बादल फटने के बाद लोग दहशत में आ गए। पाशी गांव में ग्रामीणों को घर छोड़कर भागना पड़ा।
बादल फटने के बाद सैंज बाजार को सुबह चार बजे खाली करवाया गया। मनाली के जगतसुख में बादल फटने के बाद सारा मलबा सड़क पर आ गया, जिससे सड़क अवरुद्ध हो गईं और आधा दर्जन से ज्यादा गाड़ियों को मलबे से नुकसान पहुंचा। उधर, मणिकर्ण में भारी बारिश के बाद दुकानों में मलबा घुस गया।
HRTC बस पर गिरी चट्टाने
उधर, किन्नौर के उरनी ढांक से HRTC की बस पर चट्टाने गिर गई। इससे तीन यात्रियों को चोटें आई है और बस को भी काफी नुकसान पहुंचा है। HRTC की बस रिकांगपियो से शिमला आ रही थी। इसकी सूचना मिलने के बाद आपदा प्रबंधन अधिकारियों ने घायलों व दूसरे यात्रियों को बस से बाहर निकाला।
प्रदेश में खराब मौसम और सड़कों की दयनीय हालत को देखते हुए कई सब डिवीजन में स्कूल 22 जुलाई तक बंद कर दिए गए हैं। आनी, निचार, सांगला, ठियोग, जुब्बल-कोटखाई, कुमारसैन, रोहड़ू इत्यादि क्षेत्रों में मानसून ब्रेक तीसरी बार बढ़ाया गया है।
676 सड़कें बंद, 720 से ज्यादा रूट ठप
प्रदेश में पिछले सप्ताह की भारी बारिश के बाद 676 सड़कें 11 दिन से बंद पड़ी हैं। 720 से ज्यादा रूट्स पर बस सेवाएं सप्ताह से भी अधिक समय से ठप हैं। लोगों की आवाजाही बुरी तरह प्रभावित हो रही है। ग्रामीण क्षेत्रों के संपर्क मार्ग बंद होने से सेब ढुलाई पर भी बुरा असर पड़ रहा है। 1,138 बिजली के ट्रांसफार्मर भी बंद हैं, जिससे लोगों की रात एक सप्ताह से अंधेरे में बीत रही है।
4,808 करोड़ की संपत्ति तबाह हो चुकी
प्रदेश में 4,808 करोड़ रुपए से ज्यादा की सरकारी व निजी संपत्ति भारी बारिश से तबाह हो गई है। अकेले जल शक्ति विभाग की 1,440 करोड़ रुपए, लोक निर्माण विभाग की 1,521 करोड़ और बिजली बोर्ड की 1,451 करोड़ रुपए की संपत्ति बर्बाद हुई।
138 लोगों की जा चुकी जान 
प्रदेश में मौजूदा मानसून सीजन के दौरान 138 लोगों की जान जा चुकी है। इनमें 38 लोगों की जान लैंड स्लाइड व फ्लैश फ्लड के कारण हुई है। 12 लोग अभी भी लापता हैं।